b'\n_START_ARTICLE_\nMelodije morja in sonca 2016\n_START_PARAGRAPH_\n36. Melodije morja in sonca so potekale 9. julija 2016 v Amfiteatru Avditorija Portoro\xc5\xbe, z neposrednim televizijskim prenosom na Televiziji Slovenija v re\xc5\xbeiji Ur\xc5\xa1ke \xc5\xbdnidar\xc5\xa1i\xc4\x8d. Na njih se je predstavilo 14 skladb \xe2\x80\x93 7, izbranih na razpisu, in 7 povabljenih avtorjev/izvajalcev, ki jih je izbral Organizacijski odbor festivala \xe2\x88\x92, ki so se potegovale za 6 nagrad (veliko nagrado MMS-a 2016 in 5 strokovnih). Vodila sta jih Lorella Flego in Mario Galuni\xc4\x8d, z igranimi vlo\xc5\xbeki pa je nastopila tudi igralka Maja Blagovi\xc4\x8d. Ve\xc4\x8der je odprl zmagovalec MMS-a 2015 Easy z Nekaj med nama, v spremljevalnem programu v \xc4\x8dasu glasovanja pa so se besedilopiscu Du\xc5\xa1anu Velkavrhu poklonili Easy (Dan neskon\xc4\x8dnih sanj), Anika Horvat (Mlade o\xc4\x8di), Tonja Sen\xc4\x8dar (Ti si rekla sonce), Andra\xc5\xbe Hribar (Maja z biseri), Lea Sirk (So najlep\xc5\xa1e pesmi \xc5\xbee napisane) in Slavko Ivan\xc4\x8di\xc4\x87 (Med iskrenimi ljudmi). Festival, katerega umetni\xc5\xa1ki vodja je bil Slavko Ivan\xc4\x8di\xc4\x87, je nastal v soorganizaciji RTV Slovenija, Avditorija Portoro\xc5\xbe \xe2\x80\x93 Portorose in Ob\xc4\x8dine Piran.\n_START_SECTION_\nGledanost\n_START_PARAGRAPH_\nFestival je v povpre\xc4\x8dju spremljalo 6,6\xc2\xa0% ali 130.300 gledalcev, starih nad 4 leti, kar je predstavljalo 27-odstotni dele\xc5\xbe vseh gledalcev televizije v \xc4\x8dasu prenosa (vrh gledanosti: 9,3\xc2\xa0% ali 181.700 gledalcev).'